АҞӘА, цәыббра 16– Sputnik, Сариа Кәарцхьиаԥҳа. Нхыҵ Уаԥстәыла ахәаԥшыҩ қәыԥш итеатр "Саби" Аԥсуа ҳәынҭқарратә драматә театр асценаҿ иқәнаргылараны иҟоуп аспектакльқәа: "Нарҭааи ахьтәы ҵәеи", "Амра аԥҳа", "Ажәҵыс нашана".
Ауаԥс театр Аԥсныҟа иааит цәыббра 7 рзы. Цәыббра 10 раахыс ареспублика араионқәа рҿы иқәгылоит. Ауаԥс театр Аԥсныҟа иаанагеит аспектакльқәа: "Нарҭааи ахьтәы ҵәеи" (Нарҭаа репос иалху), "Амра аԥҳа" (Кәымф Ломиа ипоема), "Ажәҵыс нашана" (Ермик Бабаианц). Цәыббра 16 асааҭ 11:30; 13:30 рзы - "Нарҭааи ахьтәы ҵәеи"; цәыббра 18 асааҭ 11:30; 13:30 рзы– "Амра аԥҳа".
"Абарҭ агастрольқәа рзы ҷыдала иазҳархиеит Константин (Кәымф) Ломиа ирҿиамҭа иалху аспектакь "Амра аԥҳа". Иара аԥхьарбароуп имҩаԥгахо. Уаԥстәыла макьаназ аӡәгьы имбацт", - еиҭеиҳәоит атеатр анапхгаҩы Асланбек Галаов.
Гастроль ҳасабла Аԥсныҟа иааиит 31-ҩык актиорцәа.
"Ҳара ара аҩызцәа рацәаны иҳамоуп. Аԥсны атәыла ахаангьы гәаартыла иаҳԥылоит", - иҳәоит Галаов.
Нхыҵ Уаԥстәыла ахәаԥшыҩ қәыԥш итеатр "Саби" Аԥсны агастрольқәа мҩаԥысуеит цәыббра 20 рҟынӡа.